Verenigde Nasies - Wikipedia
(Aangestuur vanaf VN)
Verenigde Nasies se hoofkantoor in New York Stad
Embleem van die Verenigde Nasies
Genl. Jan Smuts, indertydse eerste minister van die Unie van Suid-Afrika, het die aanhef tot die grondwet van die Verenigde Volke-organisasie, soos dit destyds in Afrikaans geheet het, opgestel.
Lidlande van die Verenigde Nasies
Permanente lede van die Veiligheidsraad en die G4-lande
Sekretaris-generaal António Guterres (2017–hede)
Die VN-geboue in Wene, Oostenryk
Kofi Annan, agste sekretaris-generaal (1997–2006)
Die VN-gebou in Genève, Switserland
Die Verenigde Nasies (Arabies: الأمم المتحدة, Engels: United Nations, Frans: Organisation des Nations unies, Russies: Организация Объединённых Наций, Chinees: 联合国, Spaans: Organización de las Naciones Unidas), of VN, is 'n internasionale organisasie wat uit 193 lande bestaan. Byna alle internasionaal-erkende lande is lede. Slegs die Vatikaanstad is geen lidland nie en Palestina is 'n waarnemer.
Die VN is gestig ná die Tweede Wêreldoorlog op 24 Oktober 1945 in San Francisco ná die Dumbarton Oaks Konferensie in Washington, D.C., maar die eerste sitting van die Algemene Vergadering met 51 nasies verteenwoordig, is eers gehou op 10 Januarie 1946 in Church House, Londen. Die Verenigde Nasies is die direkte opvolger van die voormalige Volkebond, wat op 18 April 1946 ontbind is. Die organisasie se hoofkantoor is in United Nations Plaza in New York Stad, Verenigde State. Die VN het kantore in Genève, Wene en Nairobi.
Die amptelike tale is Arabies, Engels, Frans, Russies, Chinees en Spaans, waarvan Engels en Frans werkstale is. Die vyf permanente lede van die VN se Veiligheidsraad, wat die mag het om resolusies te veto, is Frankryk, Rusland (tot 21 Desember 1991 as die Sowjetunie), die Verenigde Koninkryk, die Verenigde State en die Volksrepubliek van China (tot 25 Oktober 1971 die Republiek van China). Nie-permanente lede is tans Bolivië, Ethiopië, Italië, Kasakstan en Swede vir 2017–18 en Ekwatoriaal-Guinee, Ivoorkus, Koeweit, Peru en Pole vir 2018–19. Daar is sterk steun vir 'n vergroting van die Veiligheidsraad en die uitbreiding van die vetoreg aan ander lande om die wêreld van vandag te weerspieël, maar ondanks inisiatiewe deur die G4-lande, Brasilië, Duitsland, Indië en Japan, asook vanuit die geledere van die Afrika-unie, kon eenstemmigheid hieroor steeds nie bereik word nie.
Die doel van die organisasie is die fasilitering van samewerking rakende internasionale wetgewing, internasionale sekuriteit, ekonomiese ontwikkeling, maatskaplike vooruitgang, menseregte en internasionale reg. In 2001 het die Verenigde Nasies en Kofi Annan die Nobelprys vir Vrede ontvang.
Die Verenigde Nasies funksioneer deur middel van vyf hooforgane, te wete die Algemene Vergadering, die Veiligheidsraad, die Ekonomiese en Maatskaplike Raad, die Sekretariaat en die Wêreldhof. ’n Sesde hooforgaan, die Voogdyraad, het in 1994 sy werksaamhede opgeskort met die onafhanklikheid van Palau, die laaste oorblywende voogdygebied van die VN. (Suidwes-Afrika, wat die onafhanklike Namibië sou word, is ook dekades lank deur Suid-Afrika as ’n voogdygebied bestuur. Suid-Afrika het onder apartheid uiters gespanne betrekkinge met die VN gehandhaaf en het mettertyd Suidwes-Afrika byna as ’n soort ekstra provinsie beskou eerder as om in te willig dat die gebied onafhanklik word.)
Sekretarisse-generaal[wysig | wysig bron]
Die hoofartikel vir hierdie afdeling is: Sekretaris-generaal van die Verenigde Nasies.
Die Sekretarisse-generaal van die Verenigde Nasies was:
António Guterres (Portugal) sedert 1 Januarie 2017
Ban Ki-moon (Suid-Korea) 1 Januarie 2007 – 31 Desember 2016
Kofi Annan (Ghana) 1 Januarie 1997 – 31 Desember 2006
Boutros Boutros-Ghali (Egipte) 1 Januarie 1992 – 31 Desember 1996
Javier Pérez de Cuéllar (Peru) 1 Januarie 1982 – 31 Desember 1991
Kurt Waldheim (Oostenryk) 1 Januarie 1972 – 31 Desember 1981
U Thant (Mianmar) 3 November 1961 – 31 Desember 1971
Dag Hammarskjöld (Swede) 10 April 1953 – 18 September 1961
Trygve Lie (Noorweë) 2 Februarie 1946 – 10 April 1953
Gladwyn Jebb (Verenigde Koninkryk) 24 Oktober 1945 – 29 Januarie 1946
Verenigde Nasies Konferensie vir die Standardisering van Geografiese Name
↑ (en) un.org: Member States of the United Nations
↑ (en) un.org: Non-member States and Entities
↑ (en) un.org: General Assembly of the United Nations – Rules of Procedure
↑ (en) un.org: Current Members – Permanent and Non-Permanent Members
↑ (en) globalpolicy.org: Japan Says No to G4 Bid
↑ (en) “The Nobel Peace Prize 2001”. Nobelprize.org. URL besoek op 1 Januarie 2018.
↑ (en) Fasulo, Linda (2004. An Insider's Guide to the UN, pl. 8. Yale University Press. ISBN 978-0-300-14197-9.
↑ (en) rulers.org: United Nations
Wikimedia Commons bevat media in verband met Verenigde Nasies.
(ar) (en) (es) (fr) (ru) (zh) Amptelike tuisblad
Verenigde Nasies: Gespesialiseerde Organisasies
IAEA | ICAO | IFAD | ILO | IMO | ITU | FAO | UNESCO | UNICEF | UNIDO | Wêreldposunie | Wêreldbank | WGO | WIPO | WMO
Organisasie vir die Verbod op Chemiese Wapens
Statebond van Nasies
Gemeenskap van Portugees-sprekende lande
Nobelpryswenners van 2001
William Standish Knowles (Verenigde State)
Karl Barry Sharpless (Verenigde State)
V. S. Naipaul (Trinidad & Tobago/Verenigde Koninkryk)
Eric Allin Cornell (Verenigde State)
Wolfgang Ketterle (Duitsland)
Carl Wieman (Verenigde State)
Fisiologie of Geneeskunde
Leland H. Hartwell (Verenigde State)
Tim Hunt (Verenigde Koninkryk)
Paul Nurse (Verenigde Koninkryk)
George Akerlof (Verenigde State)
Michael Spence (Verenigde State)
Joseph Stiglitz (Verenigde State)
Ontsluit van "https://af.wikipedia.org/w/index.php?title=Verenigde_Nasies&oldid=1814486"
Die bladsy is laas op 13 September 2018 om 21:22 bygewerk.